## Zakon o Hrvatskom Crvenom križu

### NN 61/1991 (19.11.1991.), Zakon o Hrvatskom Crvenom križu

# SABOR REPUBLIKE HRVATSKE

Na temelju članka 89. Ustava Republike Hrvatske a u svezi s člancima
6. i 7. Ustavnog zakona za provedbu Ustava Republike Hrvatske, donosim

## UKAZ

### o proglašenju Zakona o Hrvatskom Crvenom križu

Proglašavam Zakon o Hrvatskom Crvenom križu kojeg je Sabor Republike
Hrvatske donio na sjednicama Vijeća udruženog rada 9. studenoga 1991. Vijeća
općina 9. studenoga 1991. i Društveno-političkog vijeća 9. studenoga 1991.
.godine.

Klasa: 011-01/91-01/158

Urbroj: 71-91-1

Zagreb, 14. studenoga 1991.

Predsjednik Republike Hrvatske

**dr. Franjo Tuđman, v. r.**

---

## ZAKON

### o Hrvatskom Crvenom križu

Članak 1.

Hrvatski Crveni križ je nacionalna, humanitarna, dobrovoljna društvena
organizacija od opće koristi, koja djeluje na osnovi misije i principa
Međunarodnog pokreta Crvenog križa i Crvenog polumjeseca i uživa posebnu
zaštitu i skrb Republike Hrvatske.

Hrvatski Crveni križ obavlja javne ovlasti i poslove utvrđene ovim zakonom
i drugim propisima.

Članak 2.

U svome radu Hrvatski Crveni križ ostvaruje humanitarne ciljeve i zadaće
na području zaštite i unapređenja zdravlja, socijalne skrbi, zdravstvenog
i humanitarnog odgoja.

Posebne zadaće Hrvatski Crveni križ obavlja u situacijama elementarnih
nesreća i u ratu.

Svoje obveze u ratu Hrvatski Crveni križ izvršava u skladu sa Ženevskim
konvencijama o zaštiti žrtava rata od 12. kolovoza 1949. i Dopunskih protokola
(I. i II.) iz 1977. godine i Zaključcima Međunarodnih konferencija o Crvenom
križu.

Članak 3.

Osnovni ciljevi Hrvatskog Crvenog križa su:

- ublažavanje ljudskih patnji ma gdje one bile, a osobito onih izazvanih
velikim prirodnim nepogodama i drugim masovnim nesrećama i oružanim sukobima,

- unapređenje i zaštita zdravlja i podizanje zdravstvene kulture građana,

- poticanje i unapređenje solidarnosti, međusobnog pomaganja i socijalne
sigurnosti građana,

- jačanje i učvršćivanje mira u svijetu.

Članak 4.

Hrvatski Crveni križ je jedinstvena organizacija koja djeluje na teritoriju
Republike Hrvatske a organizira se na razini Republike i jedinicama lokalne
samouprave.

Statutom Hrvatskog Crvenog križa Skupština Hrvatskog Crvenog križa utvrđuje
organizaciju, članstvo, djelokrug i način rada njegovih tijela i službi
i druga pitanja rada i djelovanja organizacije.

Ministarstvo zdravstva daje suglasnost na Statut Hrvatskog Crvenog križa.

Članak 5.

Hrvatski Crveni križ neposredno održava i razvija odnose s međnarodnim
institucijama Međunarodnog pokreta Crvenog križa i Crvenog polumjeseca
i nacionalnim organizacijama Crvenog križa i Crvenog polumjeseca i drugim
međunarodnim i nacionalnim. humanitarnim, karitativnim, zdravstvenim i
socijalnim organizacijama.

Članak 6.

Znak Hrvatskog Crvenog križa je križ jednakih krakova crvene boje na
bijelom polju.

Zastava Hrvatskog Crvenog križa je od bijelog platna oblika kvadrata
ili pravokutnika. a na njezinoj sredini nalazi se znak Crvenog križa veličine
razmjerne veličini zastave.

Znak Crvenog križa se koristi kao znak zaštite, obilježavanja i pripadanja
organizaciji na način određen ovim i drugim zakonima, te propisima donijetim
na temelju zakona.

Članak 7.

Pravo uporabe znaka i naziva i isticanja zastave Crvenog križa ima organizacija
Crvenog križa ili njena tijela.

Način uporabe, ostale subjekte korištenja znaka, zaštitu znaka i naziva
Hrvatskog Crvenog križa propisat će se posebnim propisom.

Članak 8.

U obavljanju javnih ovlasti i drugih zadaća utvrđenih ovim zakonom Hrvatski
Crveni križ surađuje s državnom upravom i tijelima jedinica lokalne samouprave,
diplomatskim i konzularnim predstavništvima, oružanim snagama, Civilnom
zaštitom, organizacijama zdravstva i socijalne skrbi i drugim pravnim i
fizičkim osobama.

Tijela, organizacije i druge pravne osobe iz stavka 1. ovoga članka
dužni su unutar svoga djelokruga rada pružati pomoć Hrvatskom Crvenom križu
radi izvršavanja njegovih zadaća.

Članak 9.

Hrvatski Crveni križ obavlja slijedeće javne ovlasti:

1. provodi zadatke i pomaže Republici Hrvatskoj u izvršenju obveza koje
proizlaze iz Ženevskih konvencija o zaštiti žrtava rata i zastupa i promiče
ideje Međunarodnog pokreta Crvenog križa i Crvenog polumjeseca;

2. osposobljava i organizira građane za pružanje prve pomoći u svakodnevnom
životu. prometnim i masovnim nesrećama i ratu;

3. organizira akcije dobrovoljnog davanja krvi. uključujući provođenje
davanja krvi i pripremnost krvnih produkata u medicinske svrhe. Popularizira
dobrovoljno davalaštvo, okuplja dobrovoljne davaoce krvi. vodi o njima
evidenciju i utvrđuje kriterije za priznanja za dobrovoljne davaoce krvi;

4. organizira Službu traženja i Ured za informiranje u slučaju rata;

5. upoznaje stanovništvo sa sadržajem Ženevskih konvencija i nadzire
njihovu primjenu u ratu;

6. traži, prima i raspoređuje humanitarnu pomoć od drugih nacionalnih
institucija Crvenog križa i Crvenog polumjeseca i drugih organizacija i
darovatelja;

7. organizira u Republici Hrvatskoj prikupljanje i slanje pomoći u inozemstvo,
kao i pomoći koje državni organi, poduzeća i drugi darovatelji daju radi
ublažavanja posljedica elementarnih nesreća i rata u drugim državama:

8. koordinira i provodi izvanredne akcije solidarnosti u Republici Hrvatskoj
u slučaju velikiti nesreća u koje se uključuju druge humanitarne organizacije,
poduzeća, gradani i drugi i organizira centre nabave za opskrbu Hrvatskog
Crvenog križa opremom i potrebnim dobrima;

9. sudjeluje u organiziranju i pružanju zdravstvene pomoći i zaštite
u slučaju elementarnih drugih masovnih nesreća. Dio je cjelovite zdravstvene
zaštite u ratu;

10. organizira službe za njegu i pomoć bolesnim i nemoćnim u kući i
osposobljava radnike za rad u njima.

Osim navedenih javnih ovlasti Hrvatski Crveni križ obavlja slijedeće
zadaće i poslove:

11. sudjeluje u prihvatu, smještaju i drugim mjerama koje pridonose
zbrinjavanju nastradalog i ugroženog stanovništva;, ·

12. radi na zdravstvenom odgoju, prosvjećivanju i informiranju svojih
članova i drugih gradana a naročito djece i mladeži. Potiče i osposobljava
za razne oblike zdravstvene samozaštite i suzaštite, kao i pružanja pomoći
drugima:

13. organizira razne oblike međusobnog pomaganja građana u duhu humanizma
i solidarnosti:

14. humanističkim odgojem mladih članova razvija vrline - solidarnost,
nepristranost, poštovanje ljudskog bića i života u međusobnom miru, poštovanju
i ljubavi, s drugim ljudima i narodima;

15. obavlja i druge poslove određene zakonima.

Članak 10.

Radi obavljanja poslova obavješćivanja i traženja predviđenih ženevskim
konvencijama o zaštiti žrtava rata od 12. kolovoza 1949, Dopunskim protokolima
I. i II. iz 1977, zakonima i drugim propisima te radi obavljanja poslova
obavješćivanja i traženja u okviru humanitarnih aktivnosti Crvenog križa,
u Hrvatskom Crvenom križu organizira se i djeluje Služba traženja.

Članak 11.

Hrvatski Crveni križ propisuje organizaciju. djelokrug i. metode rada
Službe traženja posebnim općim aktom.

Ministarstvo zdravstva daje suglasnost na akt iz stavka 1. ovoga članka.

Članak 12.

Sredstva za obavljanje poslova i zadataka Službe traženja osiguravaju
se u proračunu Republike i tijela lokalne samouprave:

Republika i tijela lokalne samouprave i druge pravne i fizičke osobe
osiguravaju sredstva za financiranje poslova obavljanje kojih povjere Hrvatskom
Crvenom križu.

Članak 13.

Osim poslova, zadaća i javnih ovlasti iz članka 9. ovoga zakona organizacije
Hrvatskog Crvenog križa mogu pružati usluge smještaja i prehrane osobama
kojima je takav oblik pomoći potreban iz zdravstvenih, socijalnih i drugih
razloga.

Pružanje usluga. smještaja i prehrane iz stavka 1. ovoga članka ne smatra
se ugostiteljskom djelatnošću.

Članak 14.

Za ostvarivanje svojih ciljeva i izvršavanje zadaća Hrvatski Crveni
križ stječe sredstva:

- od članarine,

- od proračuna Republike i iz budžeta jedinica lokalne samouprave, dotacija
i subvencija,

- od izvršenja ugovorenih programa,

- od akcija i aktivnosti poduzetih s ciljem prikupljanja novčanih i
materijalnih sredstava,

- od prihoda od igara na sreću,

- od darova i nasljeđa,

- od prihoda od imovine i prava,

- od priloga građana, poduzeća i drugih;

- od prihoda koje ostvari na temelju zakona i drugih propisa,

- od prihoda djelatnosti čije je organiziranje i provođenje povjereno
Hrvatskom Crvenom križu.

Članak 15.

U svrhu populariziranja rada i postignutih uspjeha Hrvatskog Crvenog
križa te osiguravanja potrebnih sredstava za postizanje ciljeva i ostvarivanja
javnih ovlasti i drugih zadataka i poslova, utvrduju se stalne tradicionalne
manifestacije "Tjedan Crvenog križa" i "Tjedan borbe protiv
tuberkuloze".

"Tjedan Crvenog križa" održava se svake godine od 8. do 15.
svibnja, a "Tjedan borbe protiv tuberkuloze" od 14. do 21. rujna.

Iznimno od stavka 2. ovoga članka Vlada Republike Hrvatske može odrediti
da se "Tjedan Crvenog križa" i "Tjedan borbe protiv tuberkuloze"
u pojedinoj godini, održavaju u nekom drugom vremenskom razdoblju.

Članak 16.

Za vrijeme trajanja "Tjedna Crvenog križa" i "Tjedna
borbe protiv tuberkuloze" naplaćivat će se doprinos u korist Hrvatskog
Crvenog križa:

1. na svaku prodanu putničku kartu u međumjesnom i međunarodnom zračnom,
željezničkom, brodskom i autobusnom prometu;

2. na sve poštanske pošiljke u unutrašnjem prometu, osim novina i časopisa.

Tijekom "Tjedna Crvenog križa" i "Tjedna borbe protiv
tuberkuloze" Hrvatski Crveni križ može organizirati akcije prikupljanja
dobrovoljnih priloga i darova.

Članak 17.

Doprinos iz članka 16. ovoga zakona naplaćuju poduzeća, ustanove. druge
pravne osobe i građani koji prodaju ulaznice za priredbe, putničke karte
i poštanske vrijednosnice.

Prikupljena novčana sredstva na temelju članka 16. stavka 1. točke 1.
ovoga zakona uplaćuju se na račun općinske organizacije Crvenog križa na
području koje su prikupljena. a sredstva prikupljena na temelju članka
16. stavka 1. točke 2. ovoga zakona uplaćuju se na račun Hrvatskog Crvenog
križa.

Članak 18.

Ministar financija donijet će potanje propise o načinu obračunavanja
i uplaćivanja prihoda Hrvatskog Crvenog križa iz članka 16. ovoga zakona.

Članak 19.

U cilju uspješnog obavljanja zadaća i poslova Hrvatskom Crvenom križu
daju se slijedeće olakšice:

1. ne podliježe plaćanju poreza i doprinosa na prihod od svoje pokretne
i nepokretne imovine. poklona i nasljeđa;

2. ne podliježe plaćanju poreza i doprinosa na ostvarene prihode od
priredaba i lutrija;

3. jedno lutrijsko izvlačenje godišnje namjenjuje se za program dobrovoljnog
davalaštva krvi;

4. oslobađa se plaćanja taksa na podneske državnim tijelima kao i doprinosa
na priredbe, predavanja. koncerte i slično koje sam organizira i prihoda
koji su namijenjeni u humanitarne svrhe;

5. uživa popust u prijevozu roba i osoba javnim prijevoznim sredstvinaa,
popust kod grupnih putovanja i oslobađa se plaćanja cestarina za vozila
Hrvatskog Crvenog križa;

6. oslobađa se plaćanje HPT usluga za Službu traženja, a u vrijeme elementarnih
i masovnih nesreća i rata za sve vrste poštanskih pošiljaka Hrvatskog Crvenog
križa;

7. kod plaćanja komunalnih usluga snosi troškove kao domaćinstvo;

8. ne podliježe plaćanju poreza na promet proizvoda i usluga i porez
za izdavačko-propagandnu djelatnost;

9. oslobađa se plaćanja carina, u skladu sa zakonom;

l0. raspolaže samostalno deviznim sredstvima koje ostvari prilozima
pravnih i fizičkih osoba.

Članak 20.

U slučaju elementarnih nesreća, epidemija i drugih većih nesreća Hrvatski
Crveni križ u izvršavanju svojih zadaća i poslova ima pravo prednosti u
prijevozu osoba i materijala na svim sredstvima javnog prometa i pravo
prednosti priopćavanja vijesti preko sredstava javnog informiranja.

Članak 21.

Nadzor nad zakonitošću akata i rada Hrvatskog Crvenog križa obavlja
Ministarstvo zdravstva.

Ako organ iz stavka l. ovoga članka u ostvarivanju nadzora utvrdi da
se ti poslovi i zadaci ne obavljaju u skladu sa međunarodnim obvezama,
zakonima i drugim propisima izvijestit će o tome Vladu Republike Hrvatske
i poduzet će odgovarajuće mjere.

Članak 22.

Hrvatski Crveni križ preuzima sva prava, obveze, djelatnike i imovinu
Crvenog križa Hrvatske.

Članak 23.

Danom stupanja na snagu ovoga zakona prestaje važiti Zakon o položaju
i ovlaštenjima Crvenog križa Hrvatske ("Narodne novine", br.
,57/76 i 29/85).

Članak 24.

Ovaj zakon stupa na snagu osmoga dana od dana objave u "Narodnim
novinama".

Klasa: 550-05/91-01/06

Zagreb, 9. studenoga 1991.

SABOR REPUBLIKE HRVATSKE

Predsjednik Sabora

**dr.Žarko Domljan, v. r.**

Predsjednik Vijeća udruženog rada

**mr. Ivan Matija, v. r.**

Predsjednik Vijeća općina

**Luka Bebić, v. r.**

Predsjednik Društveno-političkog vijeća

**Vice Vukojević, v. r.**

Zakon, NN 61/1991-1597